Návrh

komplexného organizačného, finančného a legislatívneho riešenia implementácie Akčného plánu FLEGT (EÚ) v podmienkach SR, najmä v oblasti implementácie nariadenia EP a Rady (EÚ)
č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva a nariadenia Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva

A. Návrh postupu na zabezpečenie vykonávania nariadenia Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva 
1. ÚVOD
Nariadenie Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva nadobudlo účinnosť 30.12.2015, dňom jeho uverejnenia v Úradnom vestníku Európskej únie č. L 347.

Nariadením Komisie (ES) č. 1024/2008, zo 17.10.2008 boli ustanovené podrobné pravidlá vykonávania nariadenia Rady (ES) č. 2173/2005. Toto nariadenie nadobudlo účinnosť dvadsiatym dňom po jeho uverejnení v Úradnom vestníku Európskej únie č. L 277/23 z 18.10.2008, t.j. 6.11.2008.

K uvedeným nariadeniam určila vláda SR ako gestora v prípade nariadenia č. 2173/2005 uznesením         č. 889 z 25. októbra 2006 pod poradovým číslom 141. Ministerstvo pôdohospodárstva a rozvoja vidieka SR, ako zodpovedný orgán za aplikáciu a prijatie opatrení na vnútroštátnej úrovni. V prípade nariadenia č. 1024/2008 vláda SR uznesením č. 902 z 10. decembra 2008 pod poradovým číslom 265.                  prílohy I. určila ako gestorov zodpovedných za aplikáciu a prijatie opatrení za účelom vykonávania nariadenia EÚ, Ministerstvo pôdohospodárstva a rozvoja vidieka SR a Ministerstvo financií SR.

Na základe akčného plánu pre vynútiteľnosť práva, správu a obchod v lesnom hospodárstve (FLEGT
) prijala Európska únia (ďalej len „EÚ“) následné predpisy týkajúce sa FLEGT
), v ktorých sa stanovuje licenčný systém FLEGT na dovoz dreva do EÚ. Týmto právnym rámcom sa stanovuje systém kontroly určitých produktov z dreva vyvážaných z krajín, ktoré s EÚ uzavreli dobrovoľné partnerské dohody. Produkty z dreva vyvážané z týchto krajín musia mať licenciu FLEGT, vydanú v partnerskej krajine, ktorá potvrdí legálnosť pôvodu produktov z dreva (t. j. sú vyrobené z domáceho dreva, ktoré sa legálne vyťažilo alebo z dreva, ktoré sa legálne vyťažilo v tretej krajine a doviezlo sa do partnerskej krajiny            v súlade s vnútroštátnymi právnymi predpismi krajiny ťažby). V záujme zabezpečenia účinnosti licenčného systému FLEGT, neprepustia colné orgány členských štátov do voľného obehu produkty              z dreva, na ktoré sa vzťahuje tento systém, pokiaľ sa nepredloží licencia FLEGT a pokiaľ túto licenciu neprijme príslušný orgán v danom členskom štáte.
2. DOVOZ DREVA V RÁMCI FLEGT – ZÁKLADNÉ PRINCÍPY

Licenčný systém FLEGT je založený na dvojstranných obchodných dohodách (dobrovoľných partnerských dohodách) medzi EÚ a partnerskými krajinami zahŕňajúcimi potrebné ustanovenia, ktoré zaručujú, že drevo vyvážané z partnerskej krajiny do EÚ sa vyťažilo legálne. Každú zásielku dreva musí sprevádzať licencia FLEGT, vydaná licenčným orgánom v partnerskej krajine, ktorá potvrdí jeho legálnosť. Dovoz do EÚ je povolený len s licenciou FLEGT a hlavnou úlohou členských štátov EÚ v colnej oblasti je zabezpečiť overenie predloženej licencie FLEGT. Po tom, ako sa drevo s licenciou FLEGT dovezie na európsky vnútorný trh, predpokladá sa o ňom, že je v súlade s nariadením EÚ o dreve
).

Škála produktov sa líši v závislosti od rozsahu dobrovoľnej partnerskej dohody EÚ s partnerskou krajinou. Prílohy I, II a III nariadenia FLEGT obsahujú zoznam krajín a produktov, v prípade ktorých sa pri dovoze vyžaduje licencia FLEGT. V prípade nekomerčného tovaru, produktov, na ktoré sa vzťahujú dokumenty CITES
) a dreva v tranzite cez partnerské krajiny sa predloženie licencie FLEGT nevyžaduje. Produkty uvedené v prílohách A, B a C nariadenia EÚ o obchode s voľne žijúcimi živočíchmi a rastlinami (CITES) sú pri dovoze oslobodené od formalít FLEGT. 

Odporúča sa, aby o prípadoch deklarovania licencie FLEGT na drevo, na ktoré sa vzťahuje dohovor CITES, boli informované zodpovedajúce príslušné orgány. Colné orgány môžu príslušný orgán informovať            aj o nezrovnalostiach týkajúcich sa požiadaviek CITES na drevo z partnerských krajín, aby uľahčili preskúmanie ustanovení CITES, ako sa uvádza v článku 4 ods. 3 nariadenia FLEGT.

Ak majú colné alebo príslušné orgány k dispozícii licenciu FLEGT, nezrovnalosti na licencii FLEGT by mali viesť k ďalšiemu overovaniu dodržiavania dohovoru CITES.
Podľa právnych predpisov FLEGT dovoz je prepustenie výrobkov z dreva do voľného obehu v zmysle článku 201 Nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie v platnom znení a zahŕňa výber dovozného cla, ktoré sa má zaplatiť, prípadný výber iných platieb podľa príslušných platných predpisov o výbere takýchto platieb (DPH          za tovar), uplatnenie obchodnopolitických opatrení a zákazov a obmedzení, pokiaľ sa nemuseli uplatniť skôr a splnenie ďalších formalít ustanovených v súvislosti s dovozom tovaru. Deklarant musí tiež splniť špecifické obmedzenia, ktoré sa môžu vzťahovať na deklarovaný tovar, napríklad požiadavku                       na predloženie licencie FLEGT v prípade dreva alebo produktov z dreva. Po zaplatení colného dlhu                     a preukázaní, že boli splnené všetky ostatné podmienky dovozu tovaru, colné orgány tovar prepustia. Status tovaru sa zmení z tovaru, ktorý nie je tovarom Spoločenstva, na tovar, ktorý je tovarom Únie                  a ktorý možno uviesť na vnútorný trh bez toho, aby boli dotknuté iné platné právne predpisy.

Vyhlásenie o prepustení tovaru do voľného obehu nemusí byť nevyhnutne podané na colnom úrade,         na ktorom drevo vstupuje na územie Únie. Existujú aj postupy, ktoré umožňujú uskladnenie, spracovanie alebo prepravu tovaru pod colným dohľadom. Ak sa tovar prepravuje na iné miesto v Únii alebo dokonca do iného členského štátu, colné vyhlásenie o prepustení do voľného obehu možno podať            u colných orgánov v mieste určenia. Počas colných režimov a postupov, ktoré predchádzajú prepusteniu do voľného obehu, sa licencia FLEGT nevyžaduje. Pri deklarovaní dreva FLEGT na prepustenie do voľného obehu musia colné orgány zabezpečiť, aby licenciu FLEGT2 schválil príslušný orgán v tom istom členskom štáte. V opačnom prípade colné orgány drevo do voľného obehu neprepustia.

Vo vnútroštátnych postupoch sa môže vymedziť, ako sa postupuje v praxi, zatiaľ čo v právnych predpisoch FLEGT sa stanovuje tento postup:

- Colné orgány EÚ môžu identifikovať drevo FLEGT podľa krajiny odoslania a kódu harmonizovaného systému, ktorý má až šesť číslic. To sa premietne v prílohách I, II a III nariadenia FLEGT, ktoré                 sa náležite aktualizujú a následne zapracujú do colného sadzobníka TARIC.
- Produkty uvedené v prílohách A, B a C nariadenia Rady (ES) č. 338/1997 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi, sú pri dovoze oslobodené             od formalít FLEGT. Ďalšie podstatné výnimky predstavuje nekomerčný tovar a produkty v tranzite, ktoré cez partnerskú krajinu prešli pod colným dohľadom. Dobrovoľné partnerské dohody môžu zahŕňať prílohu IB so zoznamom produktov, ktoré sa nesmú vyvážať z partnerskej krajiny, a teda              sa na ne nemôže vzťahovať licencia FLEGT.

- Licenciu FLEGT je potrebné predložiť príslušnému orgánu v tom istom členskom štáte, v ktorom            sa podáva colné vyhlásenie o prepustení do voľného obehu. Licenciu FLEGT možno predložiť skôr, najneskôr však v čase podávania colného vyhlásenia. V neskoršej fáze je potrebné informovať príslušné orgány o colnom vyhlásení, ktoré zodpovedá každej jednotlivej licencii FLEGT.

- Príslušný orgán licenciu overí a informuje colné orgány o svojom rozhodnutí schváliť ju.

- Na účely overenia poskytne Európska komisia colným a príslušným orgánom vzorky licencií alebo technické podrobnosti licencií všetkých partnerských krajín príslušným orgánom a colným orgánom každého členského štátu a ďalšie údaje o licenčných orgánoch.

- Licenciu a zásielku je možné ďalej overovať. Colné a príslušné orgány by mali úzko spolupracovať                      a dohodnúť sa na úlohách, ktoré majú vykonávať jednotlivé útvary.

- Príslušné orgány môžu požiadať licenčný orgán o dodatočné informácie v súlade s postupmi popísanými v jednotlivých dobrovoľných partnerských dohodách.

- Licencie FLEGT môžu byť v tlačenej alebo elektronickej forme.
- Colné orgány môžu pozastaviť prepustenie do voľného obehu v prípade, že majú podozrenie,                           že licencia je neplatná.
- Záznamy o licenciách FLEGT a súvisiacich prijatých colných vyhláseniach, ako aj príslušné údaje týkajúce sa nevyhovujúcich zásielok, sa musia uchovávať na účely splnenia povinnosti predkladania správ. 
Podľa ustanovenia článku 5 ods. 8 FLEGT každý členský štát stanoví sankcie, ktoré sa uložia v prípade porušenia ustanovení tohto nariadenia. Takéto sankcie majú byť “účinné, primerané a odrádzajúce”.
3. SPOLUPRÁCA MEDZI ORGÁNMI 
V prípadoch, keď príslušné orgány nie sú colnými orgánmi, je spolupráca a komunikácia medzi orgánmi kľúčovým prvkom procesu vykonávania hraničných kontrol podľa príslušných právnych predpisov týkajúcich sa licencií FLEGT.

V právnych predpisoch sa stanovujú rôzne spôsoby spolupráce: oznámenie o prijatých licenciách
), delegovanie funkcií na colné orgány
), koordinácia postupov overovania
), elektronická výmena údajov
) 
a iné.

V záujme zabezpečenia riadneho vykonávania a spoločného prístupu sa odporúča, aby spolupráca medzi colnými orgánmi a príslušnými orgánmi, prípadne ďalšími zúčastnenými orgánmi s právomocami                v súvisiacich oblastiach bola založená na formálnych vnútroštátnych dohodách.

Na účely uzatvorenia vnútroštátnych dohôd a rozvoja operačných postupov by sa podľa vykonávacieho usmernenia Komisie v oblasti colníctva a FLEGT č. 2014/C 389/02 mali vykonať tieto kroky:

- nadviazanie kontaktov medzi colnými orgánmi a príslušnými orgánmi – na strategickej, riadiacej             a operatívnej odbornej úrovni,

- určenie vhodného prístupu a formálnej štruktúry s cieľom zabezpečiť riadne uzavretie dohôd,

- stanovenie prvkov dohôd (vnútroštátnych referenčných podmienok), na základe ktorých bude prebiehať ďalšia spolupráca medzi colnými orgánmi a príslušnými orgánmi. Tieto vnútroštátne referenčné podmienky by mali byť založené na odporúčaniach uvedených v týchto usmerneniach          a mali by sa v nich zohľadniť osobitné ustanovenia vnútroštátnych právnych predpisov a/alebo administratívnej štruktúry,

- zavedenie dohôd o vnútroštátnej spolupráci do praktických prevádzkových postupov, ktoré sa majú vykonať počas kontrolného procesu.

Odporúča sa zabezpečiť výmenu informácií, odbornej prípravy a zdrojov medzi orgánmi v jednom členskom štáte alebo v rôznych členských štátoch, a tak sprístupniť odborné znalosti a laboratórne služby. Takisto sa odporúča zapojiť do tohto procesu partnerské krajiny a poskytnúť im poznatky             o ich vlastných produktoch, odborné znalosti a vzorky dreva na laboratórnu analýzu.

3. ORGANIZAČNÉ ZABEZPEČENIE FLEGT
Pre oblasť akčného plánu FLEGT bola podpísaná dohoda medzi Finančným riaditeľstvom SR a MPRV       SR o vzájomnej spolupráci a výmene informácií č. 1/2015 s tým, že overovanie licencií z tretích krajín, podliehajúcich režimu nariadenia FLEGT, bude ako zodpovedný orgán pred prepustením tovaru              do voľného obehu vykonávať MPRV SR.

Zo strany MPRV SR pôjde o overenie licencie, ktoré bude spočívať v overení jej:

- pravosti, t.j. toho či ju vydal a overil licenčný orgán,

- platnosti, t.j. či bola príslušnému orgánu predložená pred uplynutím platnosti,

- súladu so zásielkou, či údaje v licencii zodpovedajú údajom uvedeným v ostatných sprievodných dokumentoch a samotnej zásielke. 

Finančné riaditeľstvo SR bude pre MPRV SR poskytovať najmä potrebné informácie o dovoze a dovozcoch tak, aby bolo možné zabezpečiť kontrolu dovozcov (hospodárskych subjektov uvádzajúcich drevo a výrobky z dreva na vnútorný trh po prvýkrát).

Vo vzťahu k FLEGT bude však potrebné ďalej zabezpečiť súčinnosť colným orgánom pri praktickom overovaní druhu dreva a výrobkov z dreva, v prípade potreby aj vrátane vykonávania laboratórnych testov.
B. Návrh postupu na zabezpečenie vykonávania  nariadenia  Európskeho  parlamentu a Rady (EÚ)         č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva

1. ÚVOD

Nariadenie Európskeho parlamentu a Rady (EÚ) č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva (EU Timber Regulation - nariadenie EÚ o dreve, ďalej len „EUTR“) sa malo začať úplne vykonávať od 3. marca 2013. 
K uvedenému nariadeniu určila vláda SR uznesením č. 434 z 29. júna 2011 ako gestorov za aplikáciu         a prijatie opatrení na vnútroštátnej úrovni MPRV SR a MŽP SR (poradové číslo 19. prílohy I. uznesenia vlády). Pritom ako opatrenie bolo určené, že rozsah pôsobnosti príslušného orgánu v zmysle                    čl. 7 ods. 1 nariadenia (EÚ) č. 995/2010 bude stanovený v rámci príslušných vykonávacích aktov k nariadeniu a funkcie príslušného orgánu v SR bude do termínu prijatia vykonávacích aktov vykonávať MPRV SR.

V súčasnej dobe problematika EUTR nie je stále v právnych predpisoch Slovenskej republiky upravená.

K EUTR bolo vydané vykonávacie nariadenie Komisie (EÚ) č. 607/2012 zo 6. júla 2012 o podrobných pravidlách v súvislosti so systémom náležitej starostlivosti a pravidelnosťou a povahou kontrol monitorovacích organizácií v zmysle nariadenia Európskeho parlamentu a Rady (EÚ) č. 995/2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva.

Problematika EUTR súvisí s ochranou lesa pred nezákonnou ťažbou dreva. Nezákonná ťažba dreva           je pretrvávajúci problém predovšetkým z globálneho hľadiska. Predstavuje hrozbu pre svetové lesy, nakoľko zvyšuje mieru odlesňovania a znehodnocovania lesa, má vplyv na zvýšenom podiele emisií          CO2 (podľa výsledkov štúdií, celosvetovo až o 20 % CO2), ohrozuje biologickú rozmanitosť a trvalo udržateľné obhospodarovanie a rozvoj lesa a narušuje činnosť hospodárskych subjektov podnikajúcich v súlade so zákonom. 

Nezákonná ťažba v niektorých krajinách, najmä tropických, významne prispieva k šíreniu púští a erózii pôdy a je tiež činiteľom, ktorý má vplyv na klimatické zmeny (zvýšené nebezpečenstvo extrémnych poveternostných podmienok a záplav). Z týchto dôvodov má nezákonná ťažba dreva sociálne, politické       a hospodárske dopady.  

Je potrebné zdôrazniť, že v  Európskej  únii sa v  dôsledku  dlhodobého  presadzovania  a uplatňovania princípu trvale udržateľného obhospodarovania lesov neustále zvyšuje ako výmera lesov, tak i zásoba dreva. Podobne ako je tomu aj v iných členských štátoch, aj na Slovensku, oblasť nezákonných ťažieb predstavuje určité riziko, najmä v súvislosti s ochranou lesa a poškodzovaním životného prostredia,        čo je však riešené systémovým prístupom v príslušných zákonoch o lesoch a o ochrane prírody a krajiny, vrátane príslušných orgánov štátnej správy lesného hospodárstva a ochrany prírody. Na druhej strane    je však dôležité podporiť úsilie členských štátov EÚ na kontrolu dovozu dreva a drevárskych výrobkov z krajín mimo EÚ, predovšetkým z tropických krajín, ktorých sa globálny problém odlesňovania                              a nezákonných ťažieb týka v najväčšej miere.

Prijatím EUTR vznikol ďalší významný právny nástroj k boju s nezákonne vyťaženým drevom                       a výrobkami z takéhoto dreva v obchodnej činnosti. V tomto nariadení zohrávajú zásadnú úlohu predpísané povinnosti hospodárskych subjektov, príslušné kontrolné mechanizmy a odradzujúce sankcie za porušenie príslušných článkov tohto nariadenia. 
EUTR ukladá povinnosť príslušným štátnym orgánom a vymedzeným účastníkom trhu s drevom a výrobkami z dreva zamedziť a zabrániť vstupu dreva z nelegálnej ťažby alebo výrobku z takéhoto dreva na vnútorný trh, pričom každý členský štát má povinnosť:

- zaviesť centrálnu evidenciu,

- určiť jeden alebo viac príslušných orgánov zodpovedných za vykonávanie EUTR,
- určiť sankcie za správne delikty v oblasti uvádzania dreva a výrobkov z dreva na trh.

EUTR zaviedlo viacero nových pojmov, ktoré sú kľúčovými prvkami v systéme tohto nariadenia. Týmito sú: hospodárske subjekty, obchodníci, monitorovacie organizácie a systém náležitej starostlivosti.

Hospodársky subjekt
) je taká fyzická alebo právnická osoba, ktorá po prvýkrát umiestňuje určité drevo alebo výrobok z dreva na vnútorný trh, bez ohľadu na predajnú, resp. dodaciu techniku, bez ohľadu       na to, či ide o dodávku pre distribúciu alebo pre použitie v rámci komerčnej aktivity, či ide o dodávku      za finančnú úhradu alebo bez takejto úhrady. Je povinný uplatňovať taký systém náležitej starostlivosti (Due Diligence System, ďalej aj „DDS“), ktorý umožní hodnotiť a zmierňovať riziko umiestnenia nelegálne vyťaženého dreva a výrobkov z takéhoto dreva na vnútorný trh. V tejto súvislosti, hospodárskym subjektom môže byť vlastník, správca alebo obhospodarovateľ lesa alebo stromov rastúcich mimo lesa, producent dreva (vlastník práva ťažiť drevo), spracovateľ dreva, distribučný orgán mimo producenta a dovozca dreva. 

Obchodníkom
) je fyzická alebo právnická osoba, ktorá výlučne v rámci komerčnej aktivity predáva alebo nakupuje na vnútornom trhu drevo alebo výrobok z dreva už umiestnený na vnútorný trh.                                 Na obchodníka sa nevzťahuje povinnosť uplatňovať DDS.

Monitorovacia organizácia
) má povinnosť vytvoriť a udržiavať určitý systém náležitej starostlivosti podľa EUTR a transparentne a nediskriminačne umožniť jeho dobrovoľné uplatňovanie zo strany hospodárskeho subjektu. Určuje súlad dreva/výrobku z dreva s právnymi predpismi vymedzujúcimi legálny pôvod v krajine ťažby, prijíma opatrenia na určenie rizika umiestnenia nelegálneho dreva na trh a opatrenia na efektívnu minimalizáciu tohto rizika. Mandát na vykonávanie funkcie monitorovacej organizácie udeľuje Európska komisia (ďalej len „Komisia“) prostredníctvom certifikátu. Nad pôsobením monitorovacích organizácií dohliadajú príslušné dozorné orgány v členských štátoch a Komisia. Komisia môže prijať rozhodnutie o dočasnom alebo trvalom odňatí uvedeného mandátu. 

Monitorovacou organizáciou môže byť iba organizačná jednotka (verejná alebo súkromná), ktorá                         je spoločnosťou, korporáciou, firmou, podnikom, inštitúciou alebo verejným orgánom založená (zriadená) podľa práva niektorej z členských krajín EÚ.

Systém náležitej starostlivosti
) má podľa EUTR tri prvky, na ktorých je založené riadenie rizík:                 prístup k informáciám, posúdenie rizík a zmiernenie zisteného rizika.

Drevo a výrobky z dreva
) na ktoré sa vzťahuje EUTR sú vymenované podľa klasifikácie kombinovanej nomenklatúry v prílohe I. nariadenia.
Na základe systematického prístupu by hospodárske subjekty uvádzajúce drevo a drevárske výrobky       na vnútorný trh mali vykonať potrebné kroky, s cieľom zaistiť aby nezákonne vyťažené drevo a výrobky     z tohto dreva neboli uvádzané na vnútorný trh, a to bez ohľadu na to, či ide o domácu produkciu alebo   o drevo vyťažené mimo EÚ. 

Za týmto účelom EUTR nariaďuje hospodárskym subjektom zavedenie systému náležitej starostlivosti       a jeho pravidelné hodnotenie. Hospodárske subjekty majú za povinnosť vykonávať náležitú starostlivosť prostredníctvom systému opatrení a postupov, aby sa riziko uvádzania nezákonne vyťaženého dreva        a drevárskych výrobkov z tohto dreva na vnútorný trh znížilo na minimum.

2. DOZORNÉ MECHANIZMY PODĽA EUTR
Príslušný orgán v členskom štáte zodpovedá za uplatňovanie EUTR, v tejto súvislosti má vykonávať štátny dozor nad plnením povinností hospodárskych subjektov a monitorovacích organizácií. 
Konkrétne ide o výkon štátneho dozoru zameraného na kontrolu toho, či hospodársky subjekt:

· uvádza na trh legálne vyťažené drevo alebo výrobky, ktoré sú získané z takéhoto dreva,

· má, riadne udržiava a pravidelne vyhodnocuje DDS (či už DDS vytvorený a udržiavaný monitorovacou organizáciou alebo vlastný DDS),
· toho, či monitorovacie organizácie pôsobiace v územnej pôsobnosti príslušného orgánu naďalej spĺňajú funkcie monitorovacích organizácií podľa EUTR a sú v súlade s požiadavkami EUTR uloženými monitorovacím organizáciám (tieto kontroly sa musia vykonať aspoň raz za každé dva roky),

· monitorovacej organizácie, keď sa dozorom u hospodárskeho subjektu zistia nedostatky v účinnosti alebo implementácii DDS vytvoreného a udržiavaného monitorovacou organizáciou, resp. v prípade podnetu Komisie.
Podľa vykonávacieho nariadenia k EUTR
), štátny dozor zameraný na zabezpečenie súladu s EUTR         má zahŕňať najmä tieto činnosti: 

· miestne zisťovanie na lesnom pozemku aj mimo lesného pozemku, na pracoviskách, v prevádzkach a objektoch,

· preverovanie dokumentácie a záznamov monitorovacích organizácií,

· pohovory s vedúcimi a ostatnými zamestnancami monitorovacej organizácie,

· pohovory s operátormi a obchodníkmi alebo akoukoľvek inou relevantnou osobou,

· preverovanie dokumentácie a záznamov operátorov,

· vyšetrovanie vzoriek dodávky operátorov uplatňujúcich DDS vytvorený a udržiavaný dotknutou monitorovacou organizáciou.

Dozor zameraný na monitorovaciu organizáciu má byť realizovaný v súlade s existujúcim alebo novým všeobecne záväzným právnym predpisom, ktorý v členskej krajine upravuje postup štátneho dozoru, resp. inšpekcie. Z každého vykonaného dozoru majú príslušné orgány vypracovať správu – protokol,                  s opisom uplatneného postupu a techník, so zisteniami a závermi. 
Vykonávacie nariadenie k EUTR ukladá členským krajinám určiť jeden alebo viac príslušných dozorných orgánov, teda v určitej členskej krajine môže byť viac príslušných dozorných orgánov, keď kompetencie medzi jednotlivými ústrednými orgánmi štátnej správy neumožňujú vykonávať celú pôsobnosť príslušného orgánu v rámci jedného rezortu.


Za účelom plnenia naradení EUTR a FLEGT bude potrebné zabezpečiť výkon štátnej správy v tomto rozsahu:

1) Vytvorenie informačného systému.
2) Vytvorenie centrálnej evidencie:

a) osôb uvádzajúcich drevo po prvýkrát na trh (t.j. hospodárskych subjektov – domácich,                    ako aj  dovozcov dreva a výrobkov z dreva),
b) systémov náležitej starostlivosti, ktoré hospodárske subjekty používajú,

c) obchodníkov,

d) spracovateľov dreva,

e) dovozcov.
3) Určenie orgánov štátnej správy zodpovedných za kontroly a ukladanie opatrení a pokút za porušenie povinností vyplývajúcich z príslušného zákona, ktorým sa budú implementovať povinnosti vyplývajúce z EUTR a FLEGT.
4) Zaviesť systém sankcií, ktoré majú byť primerané a odradzujúce.

3. ŠTÁTNY DOZOR PRE ÚČELY EUTR NA SLOVENSKU
Predmetom štátneho dozoru má byť DDS uplatňovaný na tovary vymedzené v EUTR, pokiaľ ide                o ich prvé umiestnenie na vnútorný trh.
Príloha k EUTR uvádza konkrétne drevo a výrobky z dreva pre účely EUTR. Ide o zoznam vytvorený podľa klasifikácie kombinovanej colnej a štatistickej nomenklatúry uvedenej v prílohe k nariadeniu Rady (EHS) č. 2658/8716).
Predmetom dozoru má byť DDS uplatňovaný na dodávky z krajiny pôvodu podľa EUTR, keď ide o prvé umiestnenie tejto dodávky na vnútorný trh. 

EUTR zavádza systémové opatrenia na komplexnú elimináciu obchodovania s nelegálne vyťaženým drevom a výrobkami z takéhoto dreva na území EÚ, bez ohľadu na to, či ide o tovar pochádzajúci              z EÚ alebo dovezený do EÚ. DDS sa má preto uplatňovať tak napr. na smrekovú guľatinu z lesa na území SR ako na smrekovú guľatinu dovezenú z Ukrajiny, alebo na drevnú štiepku dovezenú z Číny spálenú v elektrárni na Slovensku a každé drevo alebo výrobok dreva, ktoré nespadá pod CITES alebo FLEGT,                   je predmetom EUTR. V tejto súvislosti opakovane uvádzame, že pod pečiatkou CITES a FLEGT                     je garantovaná legálnosť aj pre účely EUTR. CITES je štátna garancia zo strany exportujúcej,                    ako aj importujúcej krajiny, FLEGT je štátna záruka zo strany exportujúcej partnerskej krajiny mimo         EÚ. Aktuálne je vymenovaných 19 druhov drevín v prílohe I a II Konvencii CITES. 
Na území Slovenskej republiky sa nelegálnym môže stať drevo alebo výrobok z dreva v procese ťažby, transportu, spracovania, importu (napr. pri sfalšovaní colnej deklarácie), nákupu a predaja,                      pri nerešpektovaní súvisiacich predpisov, ako aj pri neuhradení príslušných daní a poplatkov.  
C. NÁVRH RIEŠENIA

Z predchádzajúceho opisu stavu implementácie EUTR a FLEGT, vychádzajúc zo skutočnosti,                                   že na Slovensku zatiaľ neboli tieto nariadenia implementované, vyplýva potreba riešiť predmetnú problematiku systémovo, prijatím nového zákona o uvádzaní dreva a výrobkov z dreva na trh. 

V novom zákone bude potrebné upraviť: 

1) Vytvorenie informačného systému.
2) Vytvorenie centrálnej evidencie:

a) osôb uvádzajúcich drevo po prvýkrát na trh (t.j. hospodárskych subjektov domácich a dovozcov dreva a výrobkov z dreva),

b) systémov náležitej starostlivosti, ktoré hospodárske subjekty používajú,

c) obchodníkov,

d) spracovateľov dreva,

e) dovozcov,

f) plánov a vykonaných kontrol.

3) Určenie orgánov štátnej správy, ktoré budú zodpovedné za kontroly a ukladanie opatrení a pokút       za porušenie povinností vyplývajúcich z príslušného zákona.
4) Kontrolu monitorovacích organizácií. 
5) Zaviesť systém sankcií, ktoré majú byť účinné, primerané a odradzujúce. 

Od riešenia týchto úloh budú závisieť aj finančné nároky na zabezpečenie štátnej správy a výkonu ostatných povinností vyplývajúcich z EUTR a FLEGT.
Konkrétny návrh uvažuje popri zabezpečení činnosti kontrol ťažieb na lesných pozemkoch a výrubu drevín mimo lesných pozemkov doterajšími orgánmi štátnej správy lesného hospodárstva a ochrany prírody so zapojením Slovenskej obchodnej inšpekcie a právnickej osoby zriadenej MPRV SR
) (Národného lesníckeho centra vo Zvolene, ďalej len „právnická osoba zriadená ministerstvom“).

Právnická osoba zriadená ministerstvom by zabezpečovala tieto úlohy:

a) vedenie informačného systému a centrálnej evidencie obchodníkov, spracovateľov a dovozcov; 

b) vedenie centrálnej evidencie vykonaných kontrol a kontrolovaných subjektov,

c) vykonávanie kontrol uvádzania dreva a výrobkov z dreva na trh a systémov náležitej starostlivosti (okrem prípadov, kedy kontroly uvádzania dreva a výrobkov z dreva na trh a systémov náležitej starostlivosti budú vykonávať orgány štátnej správy lesného hospodárstva a ochrany prírody v nadväznosti na ich kontroly podľa súčasne platných príslušných zákonov),
d) v prípade vlastného zistenia porušenia zákona, prejednávanie priestupkov a správnych deliktov a ukladanie sankcií na prvom stupni,

e) poskytovanie informácií pre orgány štátnej správy, Európsku komisiu a verejnosť, 
f) poskytovanie potrebnej súčinnosti colným orgánom a ostatným orgánom štátnej správy, pri overovaní druhu a množstva deklarovaného dreva a výrobkov z dreva, v prípade potreby aj zabezpečenia laboratórnych testov,

g) poskytovanie poradenstva hospodárskym subjektom, obchodníkom a spracovateľom dreva a výrobkov z dreva, 

h)  plnenie ďalších povinností podľa príslušného zákona.

Slovenská obchodná inšpekcia by zabezpečovala úlohy podľa zákona č. 128/2002 Z.z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov, s rozšírením kompetencií o činnosť vykonávania kontrol obchodníkov a spracovateľov dreva a výrobkov z dreva vyplývajúcich z EUTR.

Prvostupňové orgány štátnej správy lesného hospodárstva a ochrany prírody: 

a) podľa súčasne platných zákonov budú vykonávať kontroly legálnosti ťažby dreva v lesoch a výrubu drevín rastúcich mimo lesa,
b) v týchto prípadoch, podľa nového zákona budú vykonávať aj kontroly uvádzania vyťaženého dreva    na trh a systémy náležitej starostlivosti u kontrolovaných subjektov.
 MPRV SR bude:

- plniť funkciu koordinátora činností na úseku EUTR a FLEGT,

- kompetentným orgánom vo vzťahu k orgánom EÚ,

- kompetentným orgánom v Slovenskej republike na overovanie licencií FLEGT,

- dozorným a poradným orgánom Lesnícko-drevárskej služby,

- vykonávať kontroly monitorovacích organizácií,

- plniť ďalšie úlohy vyplývajúce z EUTR a jeho vykonávacích nariadení.

D. ZÁVERY A ODPORÚČANIA 

1. Z vyššie opísaného stavu veci, ako i návrhov na riešenie vyplýva, že implementácia nariadení EUTR a FLEGT bude vyžadovať prijatie osobitného, nového zákona o uvádzaní dreva a výrobkov z dreva                   na trh. 
2. Rovnako je zrejmé, že povinnosti vyplývajúce z implementácie nariadení EUTR a FLEGT sú nad rozsah súčasných kompetencií orgánov štátnej správy lesného hospodárstva, ochrany prírody a Slovenskej obchodnej inšpekcie, nakoľko kontrolu legálnosti prvého uvádzania dreva na trh, obchodníkov, spracovateľov a dovozcov dreva a výrobkov z dreva z hľadiska EUTR a FLEGT nemáme riešenú v slovenskom právnom systéme vôbec. Podobne nie je riešená ani kontrola monitorovacích organizácií a poskytovanie podpory colným orgánom pri praktickom overovaní druhu dreva a výrobkov z dreva. 

3. Medzi nové povinnosti, ktoré bude nutné implementovať z hľadiska príslušných kompetencií, patrí najmä kontrola obchodníkov a dovozcov, monitorovacích organizácií, systémov náležitej starostlivosti, legálnosti prvého uvádzania dreva na vnútorný trh, ako aj vystopovateľnosť pôvodu dreva z hľadiska jeho legálnosti a vedenie príslušných evidencií.

4. Ťažiskovú úlohu v plnení povinností vyplývajúcich z EUTR na úseku kontroly obchodníkov                        s drevom a výrobkami z dreva bude plniť Slovenská obchodná inšpekcia. 

5. Návrh uvažuje so zapojením právnickej osoby zriadenej ministerstvom (Národného lesníckeho centra vo Zvolene), ktorej hlavnou úlohou bude popri vedení informačného systému, príslušných evidencií a plnení iných povinností vyplývajúcich z nového zákona, aj vykonávanie kontrol dovozcov, zabezpečenie potrebnej súčinnosti orgánom štátnej správy a colným orgánom, ako aj poskytovanie poradenskej činnosti.

6. Vo vzťahu k MPRV SR, ani jedna z vyššie uvedených povinností vyplývajúcich z implementácie EUTR a FLEGT tiež nepatrí v súčasnej dobe do jeho kompetencie. Pritom tieto kompetencie bude                         MPRV SR zabezpečovať aj pre lesy v obhospodarovaní právnickej osoby, ktorej zakladateľom alebo zriaďovateľom je Ministerstvo obrany Slovenskej republiky
). 

7. Z vyššie uvedených dôvodov je možno predpokladať, že implementácia nariadení EUTR a FLEGT, napriek využitiu predovšetkým štruktúry súčasných orgánov štátnej správy a Národného lesníckeho centra vo Zvolene, bude vyžadovať navýšenie počtu ich zamestnancov, zabezpečenie ich materiálno-technického vybavenia, potrebných priestorov a z týchto dôvodov možno predpokladať aj zvýšené nároky na štátny rozpočet. Podrobná organizačná, ako aj finančná analýza bude predložená                   do vlády SR spolu s návrhom nového zákona.
8. Za účelom realizácie implementácie predmetných nariadení, bude potrebné, po schválení materiálu vo vláde SR, začať práce na implementácii EUTR prostredníctvom projektového manažéra na Národnom lesníckom centre vo Zvolene. 
�) Oznámenie Komisie Rade a Európskemu parlamentu o akčnom pláne EÚ v oblasti lesného hospodárstva


�) Nariadenie Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva  do Európskeho spoločenstva v platnom znení a nariadenie Komisie (ES) č. 1024/2008 zo 17. októbra 2008, ktorým sa ustanovujú podrobné pravidlá vykonávania nariadenia Rady (ES) č. 2173/2005 o vytvorení licenčného systému FLEGT na dovoz dreva do Európskeho spoločenstva


�) Nariadenie Európskeho parlamentu a Rady (EÚ) č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva


�) Dohovor o medzinárodnom obchode s ohrozenými druhmi voľne žijúcich živočíchov a rastlín


�) Článok 6 ods. 2 vykonávacieho nariadenia FLEGT – nariadenia Komisie (ES) č. 1024/2008


�) Článok 12 vykonávacieho nariadenia FLEGT – nariadenia Komisie (ES) č. 1024/2008


�) Článok 13 vykonávacieho nariadenia FLEGT – nariadenia Komisie (ES) č. 1024/2008


�) Článok 14 ods. 2 vykonávacieho nariadenia FLEGT – nariadenia Komisie (ES) č. 1024/2008


�) Článok 2 písm. c) nariadenia Európskeho parlamentu a Rady (EÚ) č. 995/2010


�) Článok 2 písm. d) nariadenia Európskeho parlamentu a Rady (EÚ) č. 995/2010


�) Článok 8 nariadenia Európskeho parlamentu a Rady (EÚ) č. 995/2010


�) Článok 6 nariadenia Európskeho parlamentu a Rady (EÚ) č. 995/2010 


�) Príloha nariadenia Európskeho parlamentu a Rady (EÚ) č. 995/2010


�)  Vykonávacie nariadenie (EÚ) č. 607/2012 zo 6. júla 2012 o podrobných pravidlách v súvislosti so systémom náležitej starostlivosti a pravidelnosťou a povahou kontrol monitorovacích organizácií v zmysle nariadenia Európskeho parlamentu a Rady (EÚ) č. 995/2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva


�) § 38 ods. 2 zákona č. 326/2005 Z.z. o lesoch v znení neskorších predpisov


16) Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku


�) § 50 ods. 4 zákona č. 326/2005 Z.z. o lesoch v znení neskorších predpisov 

